Heger, Eduard, poslanec NR SR (2018-11-29):
Ďakujem veľmi pekne, pán predseda. Kolegyne, kolegovia, s tým, že o jedenástej máme hlasovanie, tak ja teda začnem a potom budem pokračovať po hlasovaní, pretože moje vystúpenie bude zrejme dlhšie ako sedem minút, budem na to potrebovať viacej. Ja som krátko vystúpil v prvom čítaní k tomuto zákonu, pretože o tomto zákone sme sa rozprávali aj s finančnou správou, s ministerstvom financií ešte vo fáze prípravy a vyzeralo to práve, keď prebiehalo prvé čítanie, že tento zákon bude prepracovaný tak, aby garantoval výber daní. Ja by som možno na úvod povedal takú pointu vôbec, alebo pripomínal pointu podnikania, pretože od toho sa to celé odvíja. Podnikatelia; musíme si uvedomiť prvú vec, že podnikatelia nepodnikajú preto, aby platili dane, ale podnikajú preto, aby vytvárali materiálne hodnoty a distribuovali ich v spoločnosti. Na druhej strane však určite na to, aby štát dobre fungoval, je nevyhnutný výber daní a je dôležité, aby tento výber daní bol spravodlivý, aby naozaj všetci, ktorí podnikajú, tie dane platili. Taktiež dôležité je, čo treba povedať, že, a o tom hovoríme aj pri inej legislatíve s kolegami z hospodárskeho výboru a z opozície, že musíme si aj uvedomiť to prostredie podnikateľské, aké na Slovensku u nás je, a vidíme, že naozaj toto podnikateľské prostredie sa zhoršuje, stále je tu veľké množstvo byrokratickej záťaže a iných podnikateľských prekážok, a keď pridávame ďalšie povinnosti, tak svojím spôsobom sťažujeme to podnikanie, a preto by malo byť vždy, keď sa niečo pridáva, malo by sa aj uberať, aby sme zachovali, alebo prípadne ubrať ešte viac, aby sme zlepšili podnikateľské prostredie, aby podnikatelia mohli v prvom rade sa venovať tomu, kvôli čomu podnikajú, a následne z toho platiť dane. Tým chcem povedať, že aj dnes na trhu podnikatelia hovoria, že tých prekážok je toľko a vidíme to na indexoch, byrokratickom indexe, vidíme to na indexoch doing business a podobne, že Slovensko sa prepadá, a hovoria, že je nám ťažké podnikať úplne a napĺňať všetky regulácie a zároveň produkovať dostatočný zisk. Tento zákon, tak ako ho aj pán minister predstavil, tak v tom zjednodušenom vysvetlení to znie veľmi dobre, lebo tá pointa ako taká je naozaj, môžme si povedať, dobrá. Ale poznáme výrok, že diabol je skrytý v detailoch, a tento zákon je naozaj technicky veľmi komplikovaný, pretože je tam veľa technikálií. A tým by som sa chcel chvíľku venovať, pretože tak ako sa tento zákon vyvíjal, ako som hovoril, tento zákon mal počiatky alebo mohli by sme povedať, že registračné pokladnice tu máme už 20 rokov. Prišli na trh preto, aby sme vedeli evidovať tržby podnikateľov a aby sme ich učili priznávať všetko, čo vlastne nablokujú, aby z toho platili dane. Na trhu máme niekoľko aktérov. Máme samotných výrobcov tohto produktu, potom máme servisné organizácie a potom máme zákazníkov, tým myslím užívateľov týchto produktov, čiže prevádzkari jednotlivých či reštaurácií, alebo predajní a podobne, a v konečnom dôsledku máme zákazníkov občanov. Na to, aby tá legislatíva bola dobrá, musí svojím spôsobom vedieť zladiť všetky tieto štyri, tieto tri sektory a teraz vlastne tým, že prichádza ešte rozšírenie tohto zákona na e-kasu, tak otvára priestor ešte štvrtému aktérovi, a to sú operátori. Na to, aby legislatíva naozaj poslúžila, tak je dôležité, aby sme pri tom legislatívnom procese komunikovali so všetkými aktérmi, zistili, kde sú jednotlivé, by som povedal, tie detaily, ktoré môžu vypáliť zle, keď sa aplikujú, a vyladili tú legislatívu. Ja môžem dnes povedať na základe toho, že som sa tomuto legislatívnemu procesu veľmi intenzívne venoval, že tento zákon nie je dobre pripravený a nie je pripravený v takej fáze, aby to nespôsobilo rôzne, by som povedal, prekvapenia, alebo nebude proste dobre fungovať a už vonkoncom nie, keď hovoríme o tom, že mal by bojovať proti daňovým únikom, pretože to je pointa toho ďalšieho priskrutkovania tohto zákona, aby sme znížili daňové úniky, a preto zavádzajú sa tam rôzne prvky. Ale musíme si uvedomiť jeden koncept. Ten koncept bol pôvodne taký, že máme registračné pokladnice, ktoré postupne sme (zaznievanie gongu) šnurovali tak, aby žiadny podnikateľ nemohol robiť podvody, a vieme, že ešte dnes sa dajú robiť podvody, to som vysvetľoval aj, neviem, či v prvom čítaní, ale pointa je taká, že dnes ešte podnikatelia dokážu zasiahnuť do svojho zariadenia či už cez softvér, že vám vytlačia daňový doklad. Vy ako zákazník máte pocit, že to je daňový doklad, v skutočnosti to nie je daňový doklad, je to proste niečo, čo vyzerá ako daňový doklad, ale ten podnikateľ z toho tú daň neodvedie. Toto mu umožňuje dnes aj zákon... (Ruch v sále.) Rozmýšľam, pán predseda, že by sme možno už dali prestávku a ja budem pokračovať potom, lebo...